TUT-kampusse gesluit weens geweldFoto: @RodKC11 Willa de Ruyter, ŉ woordvoerder vir TUT, sê studente van die Soshanguve, Ga-Rankuwa en Pretoria-Wes kampusse moet nie terugkeer tot verdere kennisgewing nie. “Studente wat in die universiteit se koshuise bly moet dit teen 7:00 Vrydagoggend ontruim.” Die gewelddadige protesoptogte het Maandag begin waarna die bestuur van TUT Donderdag ŉ hofbevel gekry het om die optogte stop te sit. Die kampusse is na bewering gesluit aangesien bestuur vrees vir die veiligheid van sy personeel en studente en verdere skade aan sy eiendom wil voorkom. Prof. Nthabiseng Ogude, vise-kanselier en prinsipaal, het die aksies van die stakende studente gekritiseer. “Studente en mense van buite het geboue met klippe en petrolbomme gegooi en sodoende groot skade aangerig.” Die studente betoog teen die toekenning van fondse deur die nasionale studentefinansieringshulpskema (NSFAS) en die toestande van hulle koshuise.